Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι αποφάσεις σχετικά με τη μεταρρύθμιση της κοινής γεωργικής πολιτικής και ιδιαίτερα οι αποφάσεις που αφορούν τις άμεσες ενισχύσεις στις γεωργικές εκμεταλλεύσεις, κατέστησαν αναγκαία την προσαρμογή του ολοκληρωμένου συστήματος διαχείρισης και ελέγχου (ΟΣΔΕ). Ως εκ τούτου, το πεδίο εφαρμογής του ΟΣΔΕ πρέπει να προσαρμοστεί στα νέα κοινοτικά καθεστώτα.

Από τη θέσπισή του το 1992, το ΟΣΔΕ οδήγησε σε αισθητή βελτίωση της εφαρμογής των κανόνων που διέπουν τις κοινοτικές ενισχύσεις καθώς και της αποτελεσματικότητας και της διαφάνειας διαφόρων καθεστώτων ενισχύσεων στα οποία εφαρμόζεται. Εξάλλου, το ΟΣΔΕ επέτρεψε να αποφευχθεί μεγάλος αριθμός παρατυπιών και να μειωθεί ο κίνδυνος που συνδέεται με τις γεωργικές δαπάνες για το ΕΓΤΠΕ-Τμήμα εγγυήσεων, πράγμα που αποτελούσε έναν επίσης σημαντικό στόχο της εφαρμογής του ΟΣΔΕ. Είναι λοιπόν σκόπιμο να επεκτείνει η Επιτροπή, κάθε φορά που αυτό είναι δυνατόν, το πεδίο εφαρμογής του ΟΣΔΕ σε άλλα κοινοτικά καθεστώτα μέσω μιας απλοποιημένης διαδικασίας.

Επιπροσθέτως, τα κράτη μέλη οφείλουν να σχεδιάζουν τα δικά τους συστήματα για την εφαρμογή άλλων κοινοτικών καθεστώτων ενισχύσεων που συνδέονται με την έκταση έτσι ώστε να είναι συμβατά με τα κυριότερα στοιχεία του ΟΣΔΕ. Με τον τρόπο αυτό, είναι δυνατόν να βελτιωθεί η αποτελεσματικότητα και η διαφάνεια των κοινοτικών ενισχύσεων, να μειωθούν οι διοικητικές δαπάνες καθώς και οι κίνδυνοι για το ΕΓΤΠΕ. Επίσης, όταν προβλέπονται ενισχύσεις εκτός αυτών που συνδέονται με την έκταση, τα κράτη μέλη μπορούν να ενσωματώνουν και να χρησιμοποιούν στη διαδικασία διαχείρισης και ελέγχου ένα ή περισσότερα στοιχεία του ολοκληρωμένου συστήματος, διοικητικά, τεχνικά ή τα οποία αφορούν την επεξεργασία δεδομένων.

Ο κανονισμός προβλέπει επίσης ορισμένες νέες τεχνικές λεπτομέρειες όσον αφορά το σύστημα αναγνώρισης αγροτεμαχίων και την υποβολή των αιτήσεων. Προβλέπεται ομοιόμορφη εφαρμογή του ελέγχου και των κυρώσεων στο πλαίσιο των καθεστώτων κοινοτικών ενισχύσεων που καλύπτονται από το ΟΣΔΕ, προκειμένου να αποφευχθεί οποιαδήποτε στρέβλωση του ανταγωνισμού μεταξύ των κρατών μελών.

Όσον αφορά το σύστημα αναγνώρισης αγροτεμαχίων, προβλέπεται η βελτίωσή του με τη βοήθεια των τεχνικών των συστημάτων γεωγραφικών πληροφοριών και της ψηφιακής ορθοφωτογράφισης που θα επιτρέψουν την επιτάχυνση των διοικητικών ελέγχων και τη μείωση ή ακόμη και την εξάλειψη των ουσιαστικών σφαλμάτων καθώς και τη μείωση των διοικητικών δαπανών.

Η βελτίωση του συστήματος αναγνώρισης αγροτεμαχίων με τη βοήθεια των συστημάτων γεωγραφικών πληροφοριών και της ψηφιακής ορθοφωτογράφισης συνεπάγονται δαπάνες για τα κράτη μέλη. Ωστόσο, πρέπει να ληφθεί υπόψη ότι ορισμένα κράτη μέλη εφαρμόζουν ήδη τις τεχνικές αυτές. Όσον αφορά τα κράτη μέλη που δεν εφαρμόζουν ακόμη τις νέες αυτές τεχνικές, μέρος των δαπανών μπορεί να είναι επιλέξιμο για συγχρηματοδότηση βάσει του κανονισμού (ΕΚ) αριθ. 723/97 εντός του ορίου των δυνατοτήτων του προϋπολογισμού.

Δεδομένου ότι η φάση εισαγωγής του ολοκληρωμένου συστήματος έχει ολοκληρωθεί, η Επιτροπή θα πρέπει να συνεχίσει να ενημερώνεται σε τακτικά διαστήματα σχετικά με την εφαρμογή και την αποτελεσματικότητα του ολοκληρωμένου συστήματος στα κράτη μέλη.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα εξής:

(1) Οι αποφάσεις όσον αφορά τη μεταρρύθμιση της κοινής γεωργικής πολιτικής καθιστούν αναγκαία την προσαρμογή του ολοκληρωμένου συστήματος διαχείρισης και ελέγχου.

(2) Η εφαρμογή του ολοκληρωμένου συστήματος διαχείρισης και ελέγχου στους τομείς στους οποίους εφαρμόζεται οδήγησε σε αισθητή μείωση των κινδύνων που συνδέονται με τις γεωργικές δαπάνες για το τμήμα εγγυήσεων του ΕΓΤΠΕ. Θα πρέπει να προβλεφθεί ότι τα κράτη μέλη οφείλουν να σχεδιάσουν τα συστήματά τους για την εφαρμογή άλλων καθεστώτων ενισχύσεων βάσει της έκτασης έτσι ώστε να είναι συμβατά με τα βασικά στοιχεία του ολοκληρωμένου συστήματος διαχείρισης και ελέγχου. Η Επιτροπή θα πρέπει να μπορεί να επεκτείνει το πεδίο εφαρμογής του ολοκληρωμένου συστήματος σε άλλα κοινοτικά καθεστώτα.

(3) Οι δυσκολίες που παρουσιάζονται όταν εφαρμόζονται διοικητικοί έλεγχοι στις δηλωμένες "εκτάσεις" και ιδίως το κόστος και ο χρόνος που απαιτούνται για να ξεκαθαρισθούν οι παρατυπίες στις δηλώσεις, η εμπειρία σε έναν αριθμό κρατών μελών τα οποία έχουν δημιουργήσει ένα ειδικό σύστημα αναγνώρισης αγροτεμαχίων και η πρόοδος στην σημειακή ορθοφωτογράφιση και τα γεωγραφικά συστήματα πληροφορικής πρέπει να προβλέπουν την εισαγωγή τεχνικών μηχαογραφημένων συστημάτων γεωγραφικής πληροφορικής για την αναγνώριση των αγροτεμαχίων.

(4) Επειδή τα μέτρα για την εφαρμογή του κανονισμού (ΕΟΚ) αριθ. 3508/92 του Συμβουλίου [1] είναι διαχειριστικής φύσης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999, θα πρέπει να θεσπισθούν με τη χρήση της διαδικασίας της διαχειριστικής επιτροπής [2] που προβλέπεται στο άρθρο 4 της εν λόγω απόφασης. Ως εκ τούτου, θα πρέπει να τροποποιηθεί ανάλογα ο κανονισμός (ΕΟΚ) αριθ. 3508/92.

[1] ΕΕ L 355, της 5.12.1992, σ. 1.

[2] ΕΕ L 184, της 17.7.1999, σ. 23.

(5) Τώρα που η φάση εισαγωγής του ολοκληρωμένου συστήματος έχει σε μεγάλο βαθμό ολοκληρωθεί, η Επιτροπή θα πρέπει να συνεχίσει να ενημερώνεται από τα κράτη μέλη σχετικά με την εφαρμογή και την αποτελεσματικότητα του ολοκληρωμένου συστήματος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3508/92 τροποποιείται ως εξής:

1. Το άρθρο 1 τροποποιείται ως εξής:

a) Οι παράγραφοι 1 και 2 αντικαθίστανται από το ακόλουθο κείμενο:

"1. Κάθε κράτος μέλος δημιουργεί ένα ολοκληρωμένο σύστημα διαχείρισης και ελέγχου, εφεξής καλούμενο "ολοκληρωμένο σύστημα", το οποίο εφαρμόζεται:

α) στον τομέα της φυτικής παραγωγής:

i) στο καθεστώς στήριξης των παραγωγών ορισμένων αροτραίων καλλιεργειών, το οποίο θεσπίστηκε με τον κανονισμό (ΕΚ) αριθ. 1251/1999 του Συμβουλίου [3],

[3] ΕΕ L 160, της 26.6.1999, σ. 1.

ii) στο καθεστώς ενισχύσεων για τους παραγωγούς ρυζιού που θεσπίστηκε με το άρθρο 6 του κανονισμού (ΕΚ) αριθ. 3072/95 του Συμβουλίου [4],

[4] ΕΕ L 329, της 30.12.1995, σ. 18.

iii) στο ειδικό μέτρο σχετικά με ορισμένα οσπριοειδή που θεσπίστηκε με τον κανονισμό (ΕΚ) αριθ. 1577/96 του Συμβουλίου [5]·

[5] ΕΕ L 206, της 16.8.1996, σ. 4.

β) στον τομέα της ζωικής παραγωγής:

i) στα καθεστώτα πριμοδότησης και πληρωμής των παραγωγών βοείου κρέατος που θεσπίστηκαν με το κεφάλαιο1 του τίτλου 1 του κανονισμού (ΕΚ) αριθ. 1254/1999 του Συμβουλίου [6],

[6] ΕΕ L 160, της 26.6.1999, σ. 21.

ii) στα καθεστώτα πριμοδότησης των παραγωγών αιγείου και προβείου κρέατος που θεσπίστηκαν με τον κανονισμό (ΕΚ) αριθ. 2467/98 του Συμβουλίου [7],

[7] ΕΕ L 312, της 20.11.1998, σ. 1.

iii) στις άμεσες πληρωμές στο πλαίσιο του άρθρου 19 του κανονισμού (ΕΚ) αριθ. 1255/1999 του Συμβουλίου [8],

[8] ΕΕ L 160, της 26.6.1999, σ. 48.

τα οποία αναφέρονται στο εξής ως "κοινοτικά καθεστώτα".

2. Η Επιτροπή μπορεί, σύμφωνα με τη διαδικασία που προβλέπεται στο άρθρο 12α παράγραφος 2 να επεκτείνει το πεδίο εφαρμογής του ολοκληρωμένου συστήματος σε άλλα Κοινοτικά καθεστώτα ενισχύσεων και συνεπώς, να ευθυγραμίζει τις εντίστοιχες διατάξεις των σχετικών κανόνων."

β) Η παράγραφος 3 καταργείται.

γ) Η παράγραφος 4 παίρνει τη θέση της παραγράφου 3.

2. Τα στοιχεία β) και γ) του άρθρου 2 αντικαθίστανται από το ακόλουθο κείμενο:

"β) σύστημα αναγνώρισης των αγροτεμαχίων·

γ) σύστημα αναγνώρισης και καταγραφής των ζώων·".

3. Το άρθρο 4 αντικαθίσταται από το ακόλουθο κείμενο:

"Άρθρο 4

Δημιουργείται ένα σύστημα αναγνώρισης αγροτεμαχίων βάσει χαρτών ή εγγράφων του κτηματολογίου ή άλλων χαρτογραφικών αναφορών. Το σύστημα θα πρέπει να στηρίζεται στις τεχνικές ενός ηλεκτρονικού τεχνικού συστήματος γεωγραφικών πληροφοριών το οποίο περιλαμβάνει κάλυψη με ορθοφωτογράφιση από τον αέρα ή από το διάστημα, με ένα ομοιογενές κριτήριο που να διασφαλίζει τουλάχιστον ισοδύναμη ακρίβεια με αυτή της χαρτογράφισης σε κλίμακα 1:10 000."

4. Το άρθρο 6 τροποποιείται ως εξής:

α) Η παράγραφος 2 αντικαθίσταται από το ακόλουθο κείμενο:

"2. Η αίτηση ενισχύσεων "εκτάσεις" πρέπει να υποβάλλεται εντός προθεσμίας που ορίζει το κράτος μέλος, η οποία δεν μπορεί να υπερβαίνει την προθεσμία για την υποβολή των αιτήσεων που προβλέπεται από τον κανονισμό (ΕΚ) αριθ. 1251/1999 του Συμβουλίου.

Σε κάθε περίπτωση, η ημερομηνία πρέπει να καθορίζεται λαμβανομένης υπόψη κυρίως της προθεσμίας που είναι αναγκαία ώστε να είναι διαθέσιμα όλα τα δεδομένα που απαιτούνται για την ορθή διοικητική και οικονομική διαχείριση των ενισχύσεων, καθώς επίσης και για τη διενέργεια των ελέγχων που προβλέπονται στο άρθρο 8.

Κατά παρέκκλιση του άρθρου 5, παράγραφος 1 του κανονισμού (ΕΟΚ, Ευρατόμ) αριθ. 1182/71 του Συμβουλίου της 3ης Ιουνίου 1971 περί του καθορισμού των κανόνων που εφαρμόζονται στις προθεσμίες, ημερομηνίες και διορίες [9], όταν η ημερομηνία υποβολής συμπίπτει με αργία, Σάββατο ή Κυριακή, θα πρέπει να μεταφέρεται στην πρώτη εργάσιμη ημέρα που ακολουθεί.

[9] ΕΕ L 124, 8.6.1971, σ. 1.

β) Η παράγραφος 3 αντικαθίσταται από τα ακόλουθο κείμενο :

"3. Το κράτος μέλος μπορεί να αποφασίσει ότι, στην αίτηση ενισχύσεων "εκτάσεις", περιέχονται μόνο τα στοιχεία που έχουν μεταβληθεί σε σχέση με την αίτηση ενισχύσεων "εκτάσεις" που υποβλήθηκε το προηγούμενο έτος. Βάσει των εκτάσεων που έχουν καθορισθεί κατά το προηγούμενο έτος, τα κράτη μέλη οφείλουν να μεριμνούν για την απλοποίηση της διαδικασίας υποβολής αιτήσεων με τη διανομή προτυπωμένων εντύπων και, , με την παροχή εγγράφων με γραφικές παραστάσεις στα οποία επισημαίνονται οι εκτάσεις."

γ) Η παράγραφος 4 αντικαθίσταται από το ακόλουθο κείμενο:

"4. Είναι δυνατό να γίνονται ορισμένες τροποποιήσεις στην αίτηση ενισχύσεων "εκτάσεις", αρκεί οι αρμόδιες αρχές να τις παραλαμβάνουν το αργότερο κατά την ημερομηνία που έχει καθοριστεί για τη σπορά από τον κανονισμό (ΕΚ) αριθ. 1251/1999 του Συμβουλίου."

δ) Η παράγραφος 6 αντικαθίσταται από το ακόλουθο κείμενο:

"6. Για κάθε ένα από τα δηλωμένα αγροτεμάχια, οι κάτοχοι της εκμετάλλευσης αναφέρουν την έκταση καθώς και τη θέση του, ώστε τα στοιχεία αυτά να καθιστούν δυνατή την αναγνώριση του αγροτεμαχίου στο πλαίσιο του συστήματος αναγνώρισης αγροτεμαχίων."

5. Το ακόλουθο άρθρο 9α προστίθεται:

"Άρθρο 9α

1. Για τους σκοπούς της εφαρμογής των κοινοτικών καθεστώτων ενισχύσεων που δεν απαριθμούνται στο άρθρο 1, τα κράτη μέλη διασφαλίζουν ότι τα χρησιμοποιούμενα συστήματα διαχείρισης και ελέγχου είναι συμβατά με το ολοκληρωμένο σύστημα διαχείρισης και ελέγχου όσον αφορά:

i) τη μηχανογραφημένη βάση δεδομένων,

ii) το σύστημα αναγνώρισης των αγροτεμαχίων και των ζώων,

iii) τους διοικητικούς ελέγχους.

Όταν χορηγούνται ενισχύσεις εκτός από τις ενισχύσεις "εκτάσεις", τα κράτη μέλη μπορούν να ενσωματώσουν στη διαδικασία διαχείρισης και ελέγχου ένα ή περισσότερα στοιχεία του ολοκληρωμένου συστήματος, διοικητικά, τεχνικά ή τα οποία αφορούν την επεξεργασία δεδομένων.

Ο παρών κανονισμός δεν θίγει τις διατάξεις που προβλέπονται στο πλαίσιο των καθεστώτων που αναφέρονται στο πρώτο και δεύτερο εδάφιο και ιδιαίτερα αυτές που αφορούν τους όρους χορήγησης της ενίσχυσης.

2. Τα κράτη μέλη μπορούν να επεκτείνουν τη δυνατότητα που προβλέπεται στην παράγραφο 1, δεύτερο εδάφιο, στα εθνικά καθεστώτα.

Τα κράτη μέλη μπορούν να κάνουν χρήση των πληροφοριών του ολοκληρωμένου συστήματος για στατιστικούς σκοπούς.

3. Αν κάνουν χρήση των δυνατοτήτων που προσφέρουν οι παράγραφοι 1 και 2, τα κράτη μέλη ενημερώνουν σχετικά την Επιτροπή.

Η Επιτροπή διασφαλίζει ότι η προσφυγή στη δυνατότητα αυτή δεν θίγει την εφαρμογή των διατάξεων των τομεακών κανονισμών ή του παρόντος κανονισμού."

6. Το άρθρο 10 διαγράφεται .

7. Το άρθρο 11, παράγραφος 1 αντικαθίσταται από το ακόλουθο κείμενο:

"1. Η Επιτροπή ενημερώνεται τακτικά για την εφαρμογή του ολοκληρωμένου συστήματος.

Για το θέμα αυτό, η Επιτροπή διοργανώνει ανταλλαγές απόψεων με τα κράτη μέλη."

8. Το άρθρο 12 τροποποιείται ως εξής:

α) Η πρώτη πρόταση αντικαθίσταται από το ακόλουθο κείμενο:

"Η Επιτροπή θεσπίζει λεπτομερείς κανόνες για την εφαρμογή του παρόντος κανονισμού σύμφωνα με τη διαδικασία του άρθρου 12α παράγραφος 2."

β) Το στοιχεία α) αντικαθίσταται από το ακόλουθο κείμενο:

"α) τα βασικά στοιχεία του συστήματος αναγνώρισης αγροτεμαχίων·"

9. Μετά το άρθρο 12 προστίθεται το ακόλουθο άρθρο 12α:

"Άρθρο 12α

1. Για τους σκοπούς εφαρμογής του παρόντος κανονισμού, η Επιτροπή επικουρείται από την επιτροπή του Ταμείου που συγκροτήθηκε με το άρθρο 11 του κανονισμού (ΕΟΚ) αριθ. 1258/1999 (στο εξής αναφέρεται ως "η επιτροπή").

2. Στις περιπτώσεις που γίνεται παραπομπή στην παρούσα παράγραφο, εφαρμόζεται η διαδικασία της διαχειριστικής επιτροπής που προβλέπεται στο άρθρο 4 της απόφασης 1999/468/ΕΚ σύμφωνα με το άρθρο 7 παράγραφος 3 αυτής.

3. Η προβλεπόμενη στο άρθρο 4 παράγραφος 3 της απόφασης 1999/468/ΕΚ χρονική περίοδος αντιστοιχεί σε ένα μήνα.

4. Η επιτροπή εξετάζει οποιοδήποτε θέμα θέσει προς συζήτηση ο πρόεδρός της, είτε με δική του πρωτοβουλία είτε κατ'αίτηση ενός κράτους μέλους."

10. Στο άρθρο 13, παράγραφος 1 προστίθενται τα ακόλουθα στοιχεία γ) και δ):

"γ) από την 1η Ιανουαρίου 2003 όσον αφορά το γεωγραφικό τμήμα του συστήματος αναγνώρισης αγροτεμαχίων·

δ) από την 1η Ιανουαρίου 2001 όσον αφορά την συμβατότητα των διοικητικών και ελεγκτικών συστημάτων με το ολοκληρωμένο σύστημα που προβλέπεται στο άρθρο 9α."

Άρθρο 2

Ο παρών κανονισμός αρχίζει να ισχύει την έβδομη ημέρα από την επίσημη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο κανονισμός εφαρμόζεται στις αιτήσεις που υποβάλλονται για τις περιόδους εμπορίας ή τις περιόδους πριμοδότησης που αρχίζουν την 1η Ιανουαρίου 2000.

Εφόσον χρειαστεί, η Επιτροπή θεσπίζει τις απαιτούμενες διατάξεις βάσει της διαδικασίας που προβλέπεται στο άρθρο 12α παράγραφος 2 του κανονισμού (ΕΟΚ) αριθ. 3508/92, προκειμένου να διευκολύνει τη μετάβαση από τις διατάξεις του εν λόγω κανονισμού στις διατάξεις του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Κανονισμός του Συμβουλίου για την τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων

2. ΣΧΕΤΙΚΟ(Α) ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ

---

3. ΝΟΜΙΚΗ ΒΑΣΗ

Άρθρο 37 της συνθήκης

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Η ενέργεια αποβλέπει στην τροποποίηση του κανονισμού (ΕΟΚ) αριθ. 3508/92 για τη θέσπιση ενός ολοκληρωμένου συστήματος διαχείρισης και ελέγχου (ΟΣΔΕ) σχετικά με ορισμένα κοινοτικά καθεστώτα ενισχύσεων, προκειμένου να προσαρμοστεί το ΟΣΔΕ στις αποφάσεις σχετικά με τη μεταρρύθμιση της κοινής γεωργικής πολιτικής.

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

Η Επιτροπή δεν σκοπεύει να συγχρηματοδοτήσει το κόστος των συστημάτων γεωγραφικών πληροφοριών και ψηφιακής ορθοφωτογράφισης που εκτιμάται από τα κράτη μέλη σύμφωνα με τον κανονισμό αυτό ότι ανέρχεται σε 118,8 εκατ. EUR περίπου. Το συνολικό ποσό αντιστοιχεί σε 36 EUR ανά αίτηση ενίσχυσης ή σε 1,25 EUR ανά εκτάριο. Ωστόσο, πρέπει να ληφθεί υπόψη ότι ορισμένα κράτη μέλη εφαρμόζουν ήδη τις τεχνικές αυτές. Όσον αφορά τα κράτη μέλη που δεν εφαρμόζουν ακόμη τις νέες αυτές τεχνικές, μέρος των δαπανών μπορεί να είναι επιλέξιμο για συγχρηματοδότηση βάσει του κανονισμού (ΕΚ) αριθ. 723/97 εντός του ορίου των δυνατοτήτων του προϋπολογισμού.

8. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Σκοπός των προτάσεων είναι η αποφυγή της απάτης. Η νέα τεχνική των συστημάτων γεωγραφικών πληροφοριών και ψηφιακής ορθοφωτογράφισης βελτιώνει αισθητά τον έλεγχο των προϋποθέσεων της ενίσχυσης ενώ μειώνει αισθητά τις δυνατότητες απάτης.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ ΑΠΟΤΕΛΕΣΜΑΤΙΚΟΤΗΤΑΣ

9.1 Ειδικοί και ποσοτικοί στόχοι, πληθυσμός στον οποίο απευθύνεται η ενέργεια

Οι νέες τεχνικές ρυθμίσεις όσον αφορά το σύστημα αναγνώρισης των αγροτεμαχίων και την υποβολή των αιτήσεων θα καταστήσουν δυνατή την προσαρμογή του ΟΣΔΕ στις απαιτήσεις της μεταρρύθμισης του γεωργικού τομέα, τη βελτίωση του ΟΣΔΕ και τη διασφάλιση της ομοιόμορφης εφαρμογής των ελέγχων και των κυρώσεων στο πλαίσιο των κοινοτικών καθεστώτων ενισχύσεων που καλύπτονται από το ΟΣΔΕ, προκειμένου να αποφευχθούν οι ανομοιογένειες και οι στρεβλώσεις του ανταγωνισμού μεταξύ των κρατών μελών.

Η τεχνική των συστημάτων γεωγραφικών πληροφοριών και ψηφιακής ορθοφωτογράφισης θα επιταχύνουν τον διοικητικό έλεγχο, θα μειώσουν ή ακόμη και θα εξαλείψουν τα ουσιαστικά σφάλματα και θα μειώσουν τις διοικητικές δαπάνες.

9.2 Αιτιολόγηση της ενέργειας

Οι τροποποιήσεις αιτιολογούνται από την ανάγκη προσαρμογής του ΟΣΔΕ στις αποφάσεις σχετικά με τη μεταρρύθμιση και προστασίας των οικονομικών συμφερόντων της Κοινότητας στο πλαίσιο των επιδοτήσεων του ΕΓΤΠΕ, τμήμα εγγυήσεων.

Η ταχεία εφαρμογή διασφαλίζει την αποτελεσματικότητα και τη διαφάνεια της κοινοτικής ενίσχυσης, μειώνει τις διοικητικές δαπάνες καθώς και τον κίνδυνο για το ΕΓΤΠΕ. Η ομοιόμορφη εφαρμογή του ελέγχου και των κυρώσεων επιτρέπει να αποφευχθούν οι ανομοιογένειες και οι στρεβλώσεις του ανταγωνισμού μεταξύ των κρατών μελών.

9.3 Παρακολούθηση και αξιολόγηση της ενέργειας

Η εφαρμογή των νέων μέσων στα κράτη μέλη παρακολουθείται και αξιολογείται στο πλαίσιο των διαδικασιών εκκαθάρισης των λογαριασμών του ΕΓΤΠΕ.

10. ΔΙΟΙΚΗΤΙΚΕΣ ΔΑΠΑΝΕΣ (ΤΜΗΜΑ III, ΜΕΡΟΣ Α ΤΟΥ ΠΡΟΫΠΟΛΟΓΙΣΜΟΥ)

Η ενέργεια δεν συνεπάγεται πρόσθετες διοικητικές δαπάνες για την Επιτροπή.